*28 Νοεμβρίου 2024*

*Δελτίο τύπου*

**Ετήσια Γενική Συνέλευση Εμπορικού και Βιομηχανικού Επιμελητηρίου Αμμοχώστου  2024**

Πραγματοποιήθηκε την Πέμπτη, 28 Νοεμβρίου 2024, στον χώρο εκδηλώσεων της Μαρίνας Αγίας Νάπας, η Ετήσια Γενική Συνέλευση του Εμπορικού και Βιομηχανικού Επιμελητηρίου Αμμοχώστου (ΕΒΕΑ).

Χαιρετισμούς απηύθυναν ο Υπουργός Ενέργειας, Εμπορίου και Βιομηχανίας κύριος Γιώργος Παπαναστασίου, ο τέως Πρόεδρος του ΚΕΒΕ κύριος Χριστόδουλος Αγκαστινιώτης, εκπροσωπώντας τον Πρόεδρο του ΚΕΒΕ κύριο Σταύρο Σταύρου και ο Δήμαρχος Αμμοχώστου, Δρ. Σίμος Ιωάννου. Των χαιρετισμών ακολούθησε η ομιλία του Προέδρου του Επιμελητηρίου Αμμοχώστου, κύριου Χαράλαμπου Μανώλη ο οποίος αναφέρθηκε στα 50 χρόνια από την τουρκική εισβολή, καταδικάζοντας τις παράνομες ενέργειες της Τουρκίας και του ψευδοκράτους. Έθιξε θέματα όπως η παραβίαση του διεθνούς δικαίου, η σφετεριστική πολιτική κατά των Ελληνοκυπριακών περιουσιών στα κατεχόμενα και τα επιθετικά σχέδια των κατοχικών αρχών για εποικισμό της περίκλειστης πόλης της Αμμοχώστου. Κάλεσε τη διεθνή κοινότητα να αναλάβει δράση για επιστροφή της Αμμοχώστου με εφαρμογή των ψηφισμάτων του ΟΗΕ, ενώ τόνισε την ανάγκη για ισότιμη κατανομή των βαρών που προκάλεσε η τουρκική εισβολή και κατοχή.

Ο κύριος Μανώλη παρουσίασε συνοπτικά την τρέχουσα κατάσταση του επιχειρείν στη χώρα μας, θίγοντας κυρίως τις αρνητικές επιπτώσεις του πληθωρισμού σε επιχειρήσεις και καταναλωτές. Επιπρόσθετα, υπογράμμισε τη σημαντική συμβολή της Επαρχίας Αμμοχώστου στην οικονομία του τόπου, ιδιαίτερα στον τομέα του τουρισμού και αναφέρθηκε στις πολλαπλές προκλήσεις που αντιμετωπίζει Επαρχία Αμμοχώστου παραθέτοντας τις εισηγήσεις του επιχειρηματικού κόσμου για επίλυση τους. Έπειτα αναφέρθηκε στην πολυσχιδή δράση του Επιμελητηρίου τόσο για ενίσχυση και στήριξη των μελών του όσο και για την ανάπτυξη της Επαρχίας Αμμοχώστου. Ολοκληρώνοντας, ο κύριος Μανώλης διαβεβαίωσε ότι το Επιμελητήριο Αμμοχώστου θα συνεχίσει τον αγώνα για απελευθέρωση και επιστροφή στην κατεχόμενη Αμμόχωστο και επανέλαβε τη δέσμευση του για τη βέλτιστη εξυπηρέτηση των εταιρειών-μελών του και την προώθηση της προόδου και ευημερίας της Επαρχίας Αμμοχώστου.

Με το πέρας της απονεμήθηκε τιμητική πλακέτα στον κύριο Χρίστο Φωτιάδη, Διευθυντή Υπηρεσίας Βιομηχανίας και Τεχνολογίας του Υπουργείου Ενέργειας, Εμπορίου και Βιομηχανίας δεδομένης της πολύχρονης και πολύτιμης προσφοράς του στο επιχειρείν του τόπου μας, ένεκα της αφυπηρέτησης του την 1η Νοεμβρίου 2024 έπειτα από 44 χρόνια υπηρεσίας.

Τη Συνέλευση τίμησαν επίσης με την παρουσία τους βουλευτές της Αμμοχώστου, Δήμαρχοι και Αντιδήμαρχοι Δημοτικών Διαμερισμάτων της επαρχίας, κρατικοί αξιωματούχοι, εκπρόσωποι άλλων τοπικών φορέων, επιχειρηματίες – μέλη και φίλοι και συνεργάτες του Επιμελητηρίου Αμμοχώστου.